KUMITAT PERMANENTI GĦALL-KONSIDERAZZJONI

TA' ABBOZZI TA' LIĠI AĠĠUNT

(Rapport Uffiċjali u Rivedut)

Laqgħa Nru 39

It-Tlieta, 12 ta' Jannar, 2021

Stampat fl-Uffiċċju tal-Iskrivan

Prezz €2.50

TA' ABBOZZI TA' LIĠI AĠĠUNT

Laqgħa Nru 39

It-Tlieta, 12 ta' Jannar, 2021

Il-Kumitat iltaqa' fil-Parlament, il-Belt Valletta, fl-4:42 p.m.

Il-Minuti tal-Laqgħa Nru 38 li saret fil-15 ta' Diċembru, 2020 ġew ikkonfermati.

ABBOZZ TA' LIĠI DWAR IR-RIKAVAT MILL-KRIMINALITÀ

Skont riżoluzzjoni fis-Seduta Nru 368 tat-Tlieta, 6 ta' Ottubru 2020, il-Kumitat iltaqa' biex ikompli jikkonsidra dan l-Abbozz ta' Liġi.

Ikompli mil-Laqgħa Nru 37 li saret fl-14 ta' Diċembru, 2020.

IĊ-CHAIRPERSON (Onor. Anthony Agius Decelis): Onorevoli Membri, nilqagħkom għal-laqgħa tal-lum sabiex ikompli jiġi diskuss l-Abbozz ta' Liġi dwar ir-Rikavat mill-Kriminalità – Abbozz Nru 160.

Infakkarkom li l-klawsoli 7, 17 u 18 kienu ġew posposti fl-aħħar laqgħa u konna wasalna fi klawsola 35.

Klawsola 35 – Ordni ta' Sekwestru.

IĊ-CHAIRPERSON: Rimarki?

EDWARD ZAMMIT LEWIS (Ministru għall-Ġustizzja, l-Ugwaljanza u l-Governanza): Sur President, nibda billi nfakkar li konna bdejna l-istadju ta' Kumitat ta' dan l-Abbozz ta' Liġi fil-Laqgħa Nru 37 u konna qegħdin nitkellmu fuq diversi ordnijiet li jistgħu joħorġu u li qegħdin jiġu kodifikati b'regolamentazzjoni ċara f'dan l-istess Abbozz ta' Liġi, fosthom l-ordni ta' sekwestru, l-ordni ta' qbid u iffriżar, u l-ordni ta' investigazzjoni.

Il-klawsola 35 tirregola b'mod speċifiku l-ordni ta' sekwestru u tipprovdi għal kif għandha tiġi esegwita din l-ordni, id-durata tagħha, kif għandha tiġi estiża kif ukoll kif għandha tiġi kkontestata meta jkun hemm każ li jista' jiġi kkontestat.

Sur President, għal skopijiet ta' preċiżjoni se nkun qiegħed inressaq emenda żgħira għal din il-klawsola biex fil-każ ta' ordni ta' sekwestru, meta jkun hemm flus li jkunu dovuti lill-ħaddiema, pereżempju, dawn ikunu jistgħu jitħallsu.

Fis-subklawsola (3) qed issir referenza għall-Kodiċi ta' Organizzazzjoni u Proċedura Ċivili biex il-persuna li fuqha tiġi esegwita l-ordni ta' sekwestru ma tkun tista' ċċaqlaq xejn u ma tieħu l-ebda frott iżda jekk ikun hemm terzi persuni in bona fide, jew jekk għall-argument ikun hemm going concern, il-ħaddiema u l-kredituri li jkunu in bona fide jingħataw il-fakultà li jitħallsu.

Ovvjament dan dejjem bil-permess tal-Qorti.

Il-liġi diġà qiegħda hekk kif qed ngħid però se nkun qiegħed inressaq emenda biex nagħmel fine-tuning ta' dawn il-konċetti li għadni kif semmejt.

Sur President, nipproponi li għalissa l-klawsola 35 tiġi posposta sabiex titlesta l-emenda.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li klawsola 35 tiġi posposta.

Klawsola 36 – Ordni ta' Qbid u Iffriżar.

IĊ-CHAIRPERSON: Rimarki?

EDWARD ZAMMIT LEWIS: Sur President, f'din il-klawsola nsibu ordni oħra li tista' toħroġ taħt dan il-liġi.

Qed nirreferi għall-ordni ta' qbid u iffriżar.

Din ukoll għandna elenkat kif tista' tiġi kkontestata, x'jista' jiġi maqbud, meta tiġi operattiva, meta tispiċċa u għal darb'oħra, fil-każ li jinqabdu assi ta' terzi persuni in bona fide, dawn ikunu jistgħu jiġu rilaxxati.

F'din il-klawsola għandna l-proċedura kollha u għandna wkoll kemm tista' ddum ordni ta' qbid u iffriżar u kif tista' tiġi rinnovata.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 36.

Klawsola 36 għaddiet nem. con. u ġiet ordnata ssir parti mill-Abbozz ta' Liġi.

Klawsola 37 – Sussistenza ta' ordnijiet f'ċerti ċirkostanzi.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola titkellem dwar sussistenza ta' ordnijiet f'ċerti ċirkostanzi u prinċiparjament qed ngħidu li meta l-persuna akkużata b'reat rilevanti – ir-"reat rilevanti" huwa definit aktar qabel f'dan l-Abbozz ta' Liġi – taħrab mill-pajjiż, jew tmut u hemmhekk għandna l-prinċipju li bil-Latin jgħidulu "mors omnia solvit", jew inkella minħabba mard il-proċeduri kontriha ma jkunux jistgħu jibqgħu għaddejjin, l-ordni li tkun inħarġet ma taqax mill-ewwel imma jkun hemm proċeduri permezz tal-Avukat Ġenerali jew tad-Direttur responsabbli mill-Uffiċċju għall-Irkupru tal-Assi quddiem il-Qorti Ċivili (Sezzjoni tal-Irkupru tal-Assi).

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 37.

Klawsola 37 għaddiet nem. con. u ġiet ordnata ssir parti mill-Abbozz ta' Liġi.

Klawsola 38 – Determinazzjoni tal-proprjetà soġġetta għall-konfiska.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 38 titkellem dwar proċeduri speċjali għal meta jkun hemm konfiska bbażata fuq kundanna.

Mela hawnhekk qed nitkellmu fuq konfiski wara sejbiet ta' ħtija u allura għadna fit-territorju ta' meta jkollok res judicata ta' "persuna kkundannata".

Din il-klawsola jien qiegħed nikkontemplaha fl-assjem ta' dan l-Abbozz ta' Liġi u tfisser li ċerti ordnijiet, bħal pereżempju l-ordni ta' qbid u iffriżar, ma jibqgħux aktar kawtelatorji għaliex għandek kundanna u allura jrid jibda l-proċess tal-eżekuzzjoni.

Din il-klawsola titkellem ukoll dwar formalitajiet fil-mod ta' kif għandha ssir l-applikazzjoni mid-Direttur tal-Uffiċċju għall-Irkupru tal-Assi biex f'dan l-istadju jibda l-proċess ħalli l-assi jiġu likwidati.

Mill-aspett ta' due process, hawnhekk qed tingħata l-opportunità li wieħed xorta jkun jista' jikkontesta din il-konfiska.

Punt importanti huwa li dan l-Abbozz ta' Liġi aktar 'il quddiem jitkellem dwar partijiet terzi għaliex jista' jkollok persuna li tkun xtrat il-proprjetà jew li daħlet fi promise of sale agreement fuq il-proprjetà u addirittura jkollha jedd gravanti l-proprjetà bħal, pereżempju, kirja għax għalkemm il-proprjetà ma tkunx tagħha, din se tgħidlek: Int se taqbad u tikkonfiskaha?

Jien qed noqgħod fiha u għandi kirja ta' għaxar snin, x'se nagħmel?

Għaldaqstant il-liġi tikkontempla u tagħti l-possibbiltà li din il-persuna tkun tista' tmur il-Qorti biex ovvjament ikollha a fair trial.

Dan huwa parti mid-due process, fejn il-Qorti tista' tieħu konjizzjoni tad-dritt li dik il-persuna tkun qiegħda tressaq 'il quddiem.

Punt ieħor importanti huwa li fis-subklawsola (10) tal-klawsola 38 qed tingħata l-possibbiltà li jkun hemm ftehim bejn id-Direttur tal-Uffiċċju għall-Irkupru tal-Assi u l-persuna kkundannata.

Se nagħti eżempju li jista' jkun fattwali.

Jista' jkun li l-persuna kkundannata jkollha dar li tiswa €1 miljun però ladarba dik id-dar tidher li kienet proceeds of crime, din il-persuna lid-Direttur tista' titolbu biex minflok ma joħdilha d-dar, tagħtih il-€1 miljun minn proceeds li kienu ġew għandha b'mod leċitu u allura qishom jiskambjaw l-ass.

Tajjeb ngħid hawnhekk li l-liġi tikkontempla li kollox irid isir by public deed.

Public deed ifisser li dan il-ftehim ikun insinwat, għandu effett ta' terzi, u fih hemm element ta' trasparenza għaliex jekk huwa public deed, wieħed jista' jordna r-riċerki u jara l-ftehim xi jkun.

Grazzi.

IĊ-CHAIRPERSON: Grazzi.

L-Onor.

JASON AZZOPARDI: Sur President, dak li qal il-Ministru huwa komprensiv ħafna u m'għandix diffikultà dwaru.

Jien nixtieq nagħmel mistoqsija fuq l-Abbozz ta' Liġi inġenerali aktar milli fuq il-klawsola 38.

Fl-Att kontra Money Laundering, Kap. 373, jingħad li meta jkun hemm sejbien ta' ħtija, il-Qorti għandha l-vires bil-liġi li tordna l-konfiska tal-proprjetà ta' dak li allura jkun instab ħati.

Issa jekk il-persuna misjuba ħatja jkollha għal xiex temmen illi l-proprjetà ma xtrathiex minn proceeds of crime, pereżempju minn proceeds minn traffikar ta' droga, din għandha ammont ta' żmien biex tagħmel kawża ċivili ħalli l-Qorti ssib li dik id-dar ma nxtratx bi proceeds of crime u tirrilaxxaha mill-konfiska.

Għalhekk, jista' l-Ministru jgħid din il-parti tal-Kap.

373 kif se taħdem ma' din il-liġi biex ma jikkozzawx?

Ma nafx jekk din hijiex mistoqsija retorika però.

IĊ-CHAIRPERSON: Il-Ministru.

EDWARD ZAMMIT LEWIS: Sur President, il-mistoqsija li għamel l-Onor.

Azzopardi hija pertinenti ħafna u fil-fatt, qamet f'diskussjoni li kelli llum mal-Avukat tal-Istat.

Aħna ma rridux li l-Kap.

373 b'xi mod jiġi stultifikat minħabba din il-liġi.

Għaldaqstant nixtieq ngħaddi l-kelma lill-Avukat tal-Istat għaliex sab soluzzjoni, permezz ta' emenda għal klawsola sussegwenti, proprju biex ma jiġrix dak li qed jgħid l-Onor.

IĊ-CHAIRPERSON: Nistieden lil Dr Chris Soler biex jintervjeni.

Il-permess ingħata.

DR CHRIS SOLER (Avukat tal-Istat): Essenzjalment l-emenda li se nipproponu biex tilqa' għall-punt li qed isemmi l-Onor.

Jason Azzopardi se tkun għall-klawsola 66.

Hemmhekk se nipproponu li jiżdied proviso fis-sens li ebda ħaġa f'dan l-Att ma għandha tiġi interpretata bħala deroga, limitazzjoni jew restrizzjoni ta' xi poter mogħti taħt il-liġijiet inklużi fl-Ewwel Taqsima tal-Iskeda li tinsab ma' dan l-Att, liema Skeda tinkludi l-Kap.

373, fost liġijiet oħra.

Jiġifieri l-iskop ta' dan il-proviso se jkun li l-ebda poter naxxenti direttament minn dawk il-liġijiet – meta ngħid "poter" jista' jkun, pereżempju, il-poter tal-Avukat Ġenerali biex jagħmel rikors quddiem il-qorti kriminali taħt il-Kap.

373 – ma jista' jiġi mittiefes jew minimizzat, b'mod li ż-żewġ liġijiet can coexist and subsist simultaneously.

B'hekk, l-applikazzjoni ta' din il-liġi kontestwalment tista' tissussisti ma' miżuri oħrajn li jistgħu jittieħdu taħt il-liġijiet l-oħrajn.

IĊ-CHAIRPERSON: Grazzi.

L-Onor.

JASON AZZOPARDI: Sur President, se nagħmel mistoqsija għax forsi għada pitgħada t-traskrizzjoni ta' dan il-laqgħa jiġi bżonnha ħaddieħor u allura nixtieq li din tkun iċċarata.

Ejjew ngħidu li persuna nstabet ħatja, għandha għal xiex temmen li għandha każ, kif għedt qabel, u allura tagħmel kawża ċivili taħt il-Kap.

Wara li jispiċċaw il-proċeduri taħt il-Kap.

373, tiskatta l-klawsola 38 ta' din il-liġi?

Jiġifieri dawn se jimxu paripassu, tant li fil-proviso li se nżidu mal-klawsola 66 se jingħad b'mod espliċitu li xejn f'dan l-Att – dan anke biex wieħed ma jagħmilx l-argument lex posterior derogat priori u biex wieħed jikkejterja għall-punt li qed iqajjem l-Onor.

Azzopardi – ma jista' b'xi mod ixekkel id-drittijiet tal-awtoritajiet kompetenti, jew ir-rimedji, jew il-miżuri li jistgħu jittieħdu taħt liġijiet oħrajn.

Però dan jgħodd biss għal-liġijiet li qegħdin fl-Ewwel Taqsima tal-Iskeda li tinsab ma' dan l-Att, li tinkludi l-Kodiċi Kriminali, il-Kap.

373 u l-liġijiet li huma l-aktar rilevanti f'dan il-kuntest.

Għalhekk, l-emenda li se nkunu qegħdin nipproponu għall-klawsola 66 se tkun emenda importanti ħafna għaliex se toħloq sistema li hija ħafna aktar watertight minn dik li kellna s'issa biex sa fejn hu possibbli u prattikabbli, nagħlqu jew almenu nassiguraw li ma jkunx hemm lakuni fis-sens li qed tipprospetta inti, Onor. Azzopardi.

IĊ-CHAIRPERSON: Grazzi.

Is-Segretarju Parlamentari Stefan Zrinzo Azzoprdi.

STEFAN ZRINZO AZZOPARDI (Segretarju Parlamentari għall-Fondi Ewropej): Sur President, ġaladarba qegħdin nitkellmu dwar liġijiet li se jkunu qegħdin jaħdmu paripassu u kif qal l-Onor.

Azzopardi, qed nitkellmu wkoll dwar il-possibbiltà ta' proċeduri ċivili fid-dawl li l-proċeduri li se jkunu naxxenti minn din il-liġi, se jkunu quddiem qorti speċifika, il-kawża li rrefera għaliha l-Onor.

Jason Azzopardi trid tiġi mqiegħda quddiem il-qrati ċivili fil-Prim'Awla hux hekk?

Jiġifieri se jkun hemm distinzjoni anke bejn il-proċedura li titwieled taħt din il-liġi u dik li titwieled taħt liġijiet oħrajn hux hekk?

EDWARD ZAMMIT LEWIS: Onor. Zrinzo Azzopardi, li qed jgħid l-Onor.

Azzopardi huwa konsistenti għaliex il-proċeduri xorta fil-Prim'Awla se jsiru.

Jiġifieri mhux se jkollok problema li wieħed jgħidlek għalfejn għamilt ir-rikors naħa u m'għamiltux in-naħa l-oħra għaliex xorta l-istess kompetenza.

STEFAN ZRINZO AZZOPARDI: Mela ġaladarba dak li għedt qed jiġi kkonfermat hawnhekk, ifisser li għandna wkoll distinzjoni għax jista' jkollok waħda li toħroġ minn din il-liġi li qiegħda f'dik is-Sezzjoni tal-Prim'Awla a differenza tal-liġi l-oħra.

JASON AZZOPARDI: Dr Soler, se nagħmillek mistoqsija ħalli nara jekk hux qed nifhem sew dak li qed jgħid l-Onor.

Qed jiġini f'rasi każ ta' koppja li nstabu ħatja ta' money laundering u ġiet ordnata l-konfiska tad-dar tagħhom però din inxtrat permezz ta' bank loan.

F'dak il-każ, il-persuna li nsabet ħatja se tagħmel il-kawża taħt il-Kap.

373 biex turi li dik id-dar ma ġietx minn rikavat mill-kriminalità però paripassu, id-Direttur jista' jkun qed jagħmel kawża taħt is-subklawsola 38(1) ta' din il-liġi biex jitlob il-Qorti tiddetermina liema proprjetà hija soġġetta għall-konfiska hux hekk?

DR CHRIS SOLER: Iva, jien hekk qed nifhem l-import tal-liġi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 38.

Klawsola 38 għaddiet nem. con. u ġiet ordnata ssir parti mill-Abbozz ta' Liġi.

Klawsola 35 (Posposta aktar kmieni fil-Kumitat)

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"B" Il-klawsola 35 għandha tiġi emendata kif ġej:

(a) fis-subklawsola (3) tagħha, minflok il-kliem "l-artikolu 381 (1)(a), (b) u (2)" għandhom jidħlu l-kliem "l-artikolu 381(1)(a), (b), (e) u (2)"; u

(b) fis-subklawsola (3) tagħha, minnufih wara l-kliem "Ordni ta' Sekwestru" għandhom jidħlu l-kliem "kemm jekk maħruġa taħt dan l-Att kif ukoll jekk maħruġa taħt xi liġi oħra fl-Ewwel Taqsima tal-Iskeda".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 35 kif imressqa mill-Ministru.

L-Emenda "B" għaddiet nem. con.

IĊ-CHAIRPERSON: Il-mistoqsija hija klawsola 35 kif emendata.

Klawsola 35, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 39 – Drittijiet ta' partijiet terzi.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola titkellem fuq third parties u se nressaq emenda għas-subklawsola (4) tagħha għaliex il-wording mhuwiex feliċi.

F'din is-subklawsola qiegħed jingħad "li għandu raġuni għaliex jemmen" però din trid tiġi "u li ma għandu l-ebda raġuni għaliex jemmen".

Hekk tkun tfisser li l-persuna, biex tkun in good faith, m'għandu jkollha l-ebda raġuni għalfejn temmen li kien hemm xi tip ta' ordni fuq il-proprjetà soġġetta għall-konfiska.

DR CHRIS SOLER: Fil-verżjoni Ingliża qiegħda tajba.

EDWARD ZAMMIT LEWIS: Hekk hu.

Mela hawnhekk qed ngħidu li l-persuna ma kenitx taf li l-proprjetà kienet soġġetta għall-konfiska għaliex li kieku kienet taf li kien hemm ordni, kieku ma kenitx tkun in good faith.

Għaldaqstant dik il-biċċa trid tiġi "u ma għandu l-ebda raġuni" u mhux "għandu raġuni" għaliex inkella ma jkunx in good faith.

Aħna hawnhekk irridu nippremjaw il-good faith inkella jekk persuna kienet taf u għamlet it-transaction xorta, mhijiex in good faith.

Sur President, nipproponi din l-emenda:

"Ċ" Il-klawsola 39 għandha tiġi emendata kif ġej:

(a) fis-subklawsola (4) tagħha, il-kliem "għandu raġuni" għandu jiġi sostitwit bil-kliem "ma għandu l-ebda raġuni"; u

(b) fil-verżjoni Ingliża tas-subklawsola (4) tagħha, il-kliem "was without" għandhom jiġu sostitwiti bil-kliem "had no".

IĊ-CHAIRPERSON: Grazzi.

L-Onor.

JASON AZZOPARDI: Ministru, hawnhekk qed jingħad li s-sid tal-proprjetà jrid jagħmel talba biex jipprova li l-proprjetà hija tiegħu?

EDWARD ZAMMIT LEWIS: Iva, jagħmel talba u jipprova li hu in good faith.

Fil-fatt, din il-klawsola tagħmel distinzjoni bejn third parties in good faith u third parties in bad faith meta niġu għall-proċess ta' konfiska.

Interessanti ħafna hija s-subklawsola (5) tagħha għaliex lid-Direttur tal-Uffiċċju għall-Irkupru tal-Assi, wara li jagħmel rikors il-Qorti, tagħtih għażla bejn żewġ rimedji fejn ikun hemm konvenju pendenti fuq proprjetà immobbli li tkun soġġetta għall-konfiska.

Dawn iż-żewġ rimedji huma jew li jitlob il-Qorti tibqa' għaddejja bil-konvenju għaliex jekk il-konvenju jasal għall-att finali, il-prezz tal-proprjetà mbagħad ikun rikavat favur il-Gvern, jew inkella d-Direttur qed tagħtih il-poter aktar ampju li fejn forsi jkollu dubju, jew fejn forsi jħoss li l-Gvern jista' jkun vantaġġjat jekk jakkwista l-proprjetà, jieħu l-proprjetà a favur il-Gvern però jagħti kumpens li ma jkunx aktar minn 5% – hawnhekk qed nagħtu diskrezzjoni lill-Qorti – tal-prezz hekk kif miftiehem fl-istess konvenju.

Dawk huma l-punti saljenti tal-klawsola 39.

IĊ-CHAIRPERSON: Grazzi.

L-Onor.

STEFAN ZRINZO AZZOPARDI: Jekk xi ħadd ikollu drittijiet ipotekarji fuq proprjetà li tiġi kkonfiskata, apparti l-kwestjoni li jista' jissottometti talba eċċ., fil-każ li din tkun ittieħdet, ġiet meqjusa x'inhi l-pożizzjoni tad-drittijiet ipotekarji jekk il-proprjetà ġiet konfiskata a favur il-Gvern?

Ġie meqjus jekk humiex se jimxu jew le?

Ma nafx jekk hijiex mistoqsija akkademika imma forsi jista' jiggwidana ftit Dr Soler.

DR CHRIS SOLER: Ma nafx l-iskrizzjoni tal-ipoteka tibqax fis-seħħ b'mod ...

EDWARD ZAMMIT LEWIS: Jekk hi ipoteka speċjali, jiġifieri jekk hi SH, allura jrid ikun hemm dak li jgħidulu d-diritto di seguito.

Jiġifieri l-ipoteka, għalkemm tiġi trasferita l-proprjetà, tibqa' timxi mal-proprjetà u allura ma tiġix estiża bi trasferiment.

STEFAN ZRINZO AZZOPARDI: La ma tgħidhiex il-liġi ovvjament mhux se jkollok estensjoni tagħha.

Jien naraha li min għandu drittijiet ipotekarji ovvjament għandu interess li jipproċedi abbażi ta' din il-klawsola imma jekk fil-każ li ma jikkontestax u tgħaddi, naħseb tibqa' viġenti.

Tal-inqas jien hekk qed naraha.

EDWARD ZAMMIT LEWIS: Iva, hekk qed neħodha.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 39 kif imressqa mill-Ministru.

L-Emenda "Ċ" għaddiet nem. con.

IĊ-CHAIRPERSON: Il-mistoqsija hija klawsola 39 kif emendata.

Klawsola 39, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 40 – Assi tal-akkużat f'idejn, jew f'isem partijiet terzi.

IĊ-CHAIRPERSON: Rimarki?

EDWARD ZAMMIT LEWIS: Sur President, din hija klawsola interessanti ħafna.

Is-soltu l-avukati, meta jkun hemm frodi, jiġifieri meta jkun hemm xi trasferimenti biex wieħed jipprova jelludi l-liġi jew jelludi drittijiet ta' terzi, jagħmlu dik li ngħidulha "actio pauliana".

Fil-klawsola 40 għandna xi ħaġa simili għax jista' jkun li jkollna wkoll il-konċett tal-"prestanome", jiġifieri jkollok kriminal li ġie akkużat u ssentenzjat minkejja li l-proprjetà tkun qiegħda fuq ħuh, pereżempju, għaliex id-Direttur tal-Uffiċċju għall-Irkupru tal-Assi jkollu provi ċari u validi li l-proprjetà hija tal-akkużat li ġie ssentenzjat u mhux ta' ħuh.

Għaldaqstant hawnhekk qed noffru rimedju biex l-irkupru ta' tali assi jsir xorta, avolja wieħed ikun ipprova jdur magħha biex l-assi ma jidhrux fuq il-persuna li ġiet akkużata u sentenzjata.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 40.

Klawsola 40 għaddiet nem. con. u ġiet ordnata ssir parti mill-Abbozz ta' Liġi.

Klawsola 41 – Determinazzjoni ta' ħlasijiet permessi.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola tiddetermina ħlasijiet permessi.

Il-prinċipju hu li bniedem ikollu ammont bażiku biex jgħixu hu u l-familja tiegħu, anke jekk ikun ġie ssentenzjat.

Tajjeb ngħid li f'kull ħaġa, id-Direttur jew il-persuna interessata xorta jridu jmorru quddiem il-Qorti Kriminali u jġibu digriet biex dik il-persuna titħallas sabiex tkun tista' ssostni ruħha minn ġurnata għall-oħra.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 41.

Klawsola 41 għaddiet nem. con. u ġiet ordnata ssir parti mill-Abbozz ta' Liġi.

Klawsola 42 – Fejn l-akkużat jaħrab eċċ.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola titkellem dwar meta jkunu għaddejjin proċeduri u l-persuna jew tkun assenti minn Malta, jew tmut, jew inkella tkun mardet u minħabba l-marda tagħha ma tistax tkompli għaliex ovvjament jista' jkun hemm każijiet fejn persuna timrad però tkun tista' tkompli xorta.

Hemm perjodu li jekk jgħaddi, tkun tista' tiġi estinta l-azzjoni però tajjeb ngħidu wkoll li din il-klawsola issa trid tintrabat ma' dak li jingħad fil-klawsola 43, li tirreferi għal ċirkostanzi fejn anke jekk persuna taħrab minn Malta, ikun hemm l-azzjoni in rem u n-non-conviction based action xorta tkun tista' tittieħed.

Fil-fatt, aktar 'il quddiem hemm rimedji oħrajn għal meta persuna tkun assenti mill-pajjiż jew tkun ħarbet mill-pajjiż u saħansitra jingħad x'jiġri mill-assi tagħha.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 42.

Klawsola 42 għaddiet nem. con. u ġiet ordnata ssir parti mill-Abbozz ta' Liġi.

Klawsola 43 – Għan ta' din it-Taqsima u applikabbiltà.

IĊ-CHAIRPERSON: Rimarki?

EDWARD ZAMMIT LEWIS: Sur President, għall-ewwel darba fil-liġi tagħna għandna klawsola li qiegħda tistabbilixxi konfiska mingħajr kundanna, ċjoè mingħajr sentenza tal-Qorti.

Tajjeb ngħidu li dwar dan is-suġġett kien hemm sentenza interessanti fl-2014 mill-Qorti Suprema Amerikana, li kienet ukoll stabbiliet dan il-prinċipju.

Sussegwentement dan daħal ukoll fl-Ewropa, fost l-oħrajn fir-Renju Unit.

Fil-fatt, fil-European Court of Justice (ECJ) kien hemm kawża li tirrigwarda l-Istat Membru tal-Bulgarija u li fetħet il-bieb biex fil-ġuriżdizzjonijiet tal-Istati Membri jkun jista' jkun hemm konfiska mingħajr kundanna.

Dan il-konċett huwa totalment ġdid għal pajjiżna.

M'iniex kuntent però bl-ewwel biċċa tas-subklawsola (1) ta' din il-klawsola u tlabt lill-Avukat tal-Istat biex jagħmel emenda għaliex naħseb li din is-subklawsola mhijiex ċara.

JASON AZZOPARDI: L-iskop huwa ċar ħafna.

EDWARD ZAMMIT LEWIS: Mhux qiegħda tajba għaliex lanqas jien ma fhimtha mill-ewwel.

Bl-Ingliż qiegħda tajba però.

EDWARD ZAMMIT LEWIS: Sussegwentement fis-subklawsoli (1) u (2) qed jingħad meta tapplika din is-sitwazzjoni.

Tajjeb li nissottolinja l-fatt – dwar dan kien hemm diskussjoni mal-Avukat tal-Istat imma I want to put it on record – li dawn iż-żewġ subklawsoli mhumiex cumulative.

Ħalli nagħti eżempju.

Inti jista' jkollok persuna milquta b'sanzjonijiet tan-Nazzjonijiet Magħquda u allura tkun qed tissodisfa l-paragrafu (2)(d) ta' din il-klawsola, però din il-persuna tkun preżenti Malta.

Għalhekk, is-subklawsoli (1) u (2) ma jistgħux jinqraw b'mod kumulattiv.

Is-subklawsola (1) qed tirreferi għall-persuna u s-subklawsola (2) qed tirreferi għaċ-ċirkostanzi u allura mhumiex kumulattivi imma huma kategoriji differenti u xtaqt li l-Avukat tal-Istat jagħti spjega.

DR CHRIS SOLER: Sur President, l-emenda li se titressaq mill-Ministru se tissostitwixxi s-subklawsola (1) u se tkun tgħid "Bla ħsara għas-subartikolu (2)" proprju biex nuru u biex ikun espliċitu li mhumiex kumulattivi.

Jiġifieri s-subklawsola (1) bl-ebda mod ma tippreġudika s-subklawsola (2) u s-subklawsola (2) tista' tapplika indipendentement mis-subklawsola (1).

EDWARD ZAMMIT LEWIS: Nixtieq niċċaraha aktar biex qatt ma tiġi interpretata li biex ikun hemm a non-conviction based action, iridu jissussistu s-subklawsoli (1) u (2) flimkien.

Is-subklawsola (1) hija għall-persuni u s-subklawsola (2) hija għaċ-ċirkostanzi.

IĊ-CHAIRPERSON: Grazzi.

L-Onor.

CLAUDIO GRECH: Sur President, nixtieq nerġgħu niddiskutu ftit punt li semmejna l-aħħar darba għaliex huwa marbut man-non-conviction based confiscation.

Dan huwa punt li semmejtlek kemm-il darba, Ministru, rigward l-unexplained wealth orders.

Fl-opinjoni tiegħi, dan jinkwadra ħafna mal-provvedimenti ta' din il-klawsola.

L-aħħar darba f'dan il-Kumitat jien spjegajt l-għan, mil-lat leġiżlattiv, ta' dak li qed nipproponu aħna.

Essenzjalment il-punt ewlieni li qed nibqgħu nressqu hu li ġaladarba qed nieħdu l-opportunità li ndaħħlu dawn il-provvedimenti, illi l-Oppożizzjoni taqbel pjenament magħhom, għandna wkoll nieħdu l-opportunità li ndaħħlu dan l-element b'mod partikolari b'rabta mar-reati li qed issir referenza għalihom fis-subklawsola (2) ta' din il-klawsola.

Is-subklawsola (2) tispeċifika b'mod tajjeb ħafna liema huma r-reati li huma soġġetti għal din it-tip ta' konfiska.

Aħna xtaqna li forsi jerġa' jkollna xi tip ta' diskussjoni u naraw jekk nistgħux insibu xi forma ta' common ground, għall-inqas fuq livell leġiżlattiv, – hawn preżenti magħna l-Avukat tal-Istat u forsi jista' jiggwidana ftit ukoll – biex dan il-poter inkunu nistgħu ndaħħluh.

Jekk noħorġu ftit mill-ottika leġiżlattiva u nħarsu mill-ottika prattika naraw li l-aġenziji tal-istat dejjem għandhom uphill struggle kbir kontra min ikunu qegħdin jipprovaw jagħmlu dawn it-tip ta' konfiski.

Dan għaliex fuq il-parti l-oħra jkollok finanzjament kbir, ikollok organizzazzjonijiet aktar kompetenti u jkollok strutturi ħafna aktar kumplessi.

Allura jekk wieħed juża mudelli li ddaħħlu f'pajjiżi oħrajn, bis-salvagwardji kollha neċessarji li hemm bżonn biex bl-ebda mod ma jiġu kkalpestati d-drittijiet fundamentali tal-persuni li jkunu soġġetti għall-unexplained wealth order, nemmnu li hawnhekk għandna opportunità li nistgħu nagħmlu differenza sostanzjali biha.

Naħseb tkun xi ħaġa fid-direzzjoni t-tajba kieku kellna nsibu common ground fuqha din.

Kif inhi din il-liġi diġà tagħmel qabża sostanzjali, kif anke stqarrejna kemm-il darba pubblikament, però b'dan il-pass naħseb li nkunu nistgħu nagħmlu qabża ħafna akbar.

Qiegħed norbot b'mod partikolari mal-klawsola 43 għaliex is-subklawsola (2) tispeċifika liema huma r-reati, li m'hemmx dubju li se nsibu common ground fuqhom.

IĊ-CHAIRPERSON: Grazzi.

EDWARD ZAMMIT LEWIS: Aktar milli hija kwestjoni legali din hija kwestjoni ta' policy u ta' kif inħarsu lejha.

L-unexplained wealth orders li qed isemmi l-Onor.

Grech ma jidħlux preċiżament kexxun f'dan l-Abbozz ta' Liġi.

Hemm biss sembjanza tagħhom, pereżempju f'ċerti ċirkostanzi hemm transfer tal-burden of proof u l-unexplained wealth orders jitfgħu l-oneru tal-prova fuq il-persuna.

Pereżempju jgħidulha: Inti kif impjegata mal-Cleansing Department u għandek villa u għandek Ferrari?

Minn fejn ġibt il-flus?

Jiġifieri hemm konċetti simili u hemm ukoll l-azzjoni in rem, ċjoè wieħed jista' jagħmel azzjoni mhux kontra l-persuna jew kontra l-oġġett.

Din il-liġi hija l-ewwel pass.

Jien nemmen li din hija liġi ambizzjuża u li se tibdel ċerta mentalità across the board f'pajjiżna, għaliex din mhix kwestjoni ta' partiti politiċi imma hija kwestjoni ta' mentalità dwar kif nagħmlu l-affarijiet.

Dak li qed jgħid l-Onor.

Grech ġara f'pajjiżi oħrajn.

Pereżempju erba' snin ilu l-Ingilterra saret emenda għall-Criminal Finances Act u ddaħħlet il-Wealth Order biex jiġġieldu sitwazzjoni ta' investimenti li kienu qegħdin isiru minn nies li kienu qegħdin imorru r-Renju Unit minn pajjiżi li diplomatikament mhux se nsemmi, imma huma pajjiżi notorji, u kienu qed jinvestu u ma setgħux jispjegaw l-investimenti tagħhom.

Kien hemm każijiet klamorużi ta' nies li anke ssemmew fuq il-midja.

Biex inkun ġust, l-unexplained wealth order qiegħda fis-sistema tat-taxxa tagħna għaliex għandna t-Tax Compliance Unit.

Għandna wkoll is-Social Security Act għax jekk persuna qed tieħu benefiċċju u għandna ħafna flus il-bank, pereżempju, dak ukoll huwa unexplained wealth.

Nerġa' ngħid, jien nemmen li dan huwa l-ewwel pass.

Issa nistenna l-effectivess tal-istituzzjonijiet tagħna.

Il-liġi hija tajba u bl-għajnuna tal-Membri kollha li hawn f'dan il-Kumitat, qed issir aħjar, però rrid nara l-effectiveness tal-istituzzjonijiet li se jitwaqqfu.

M'għandniex storja tajba fejn tidħol il-konfiska tal-assi u dwar dan diġà tkellimna fil-plenarja.

U mhux qed nitkellmu mis-sena 2013 'l hawn; dan huwa minn dejjem.

Għandna storja li ġew ikkonfiskati oġġetti u ma nafux x'saru minnhom, jew oġġetti li suppost ġew ikkonfiskati baqgħu jintużaw.

Jiġifieri għandna xi ħaġa li mhux qed taħdem u ma nemminx li se nsolvuha biss permezz ta' din il-liġi.

Irridu nagħmlu investiment u jien se nkun hemmhekk biex nara li jsir investiment fl-Uffiċċju għall-Irkupru tal-Assi u fil-qrati tagħna biex l-affarijiet jimxu.

Dak li għedt, Onor. Grech, huwa xi ħaġa valida iżda jien narah as a second step wara li din il-liġi tibda taħdem, taħdem sew u jkollna istituzzjonijiet effettivi.

Nemmen però li permezz ta' emendi għal dan il-qafas nistgħu nkomplu nibnu fuq l-affarijiet pożittivi li għadek kemm semmejt.

IĊ-CHAIRPERSON: Grazzi.

L-Onor.

JASON AZZOPARDI: Sur President, nixtieq sempliċement nagħmel kumment biex ikun on record għall-posterità.

Nixtieq nesprimi l-qbil tiegħi ma' dak li qal l-Onor.

Is-suġġett tal-unexplained wealth huwa l-pet subject tiegħu u tiegħi.

Nifhem li din hija kwestjoni ta' policy, kif qal il-Ministru, però l-appell umli tagħna huwa li jekk verament irridu nagħmlu a quantum leap ahead fil-ġlieda kontra l-korruzzjoni, xi ħaġa li ġġib reputazzjoni pessima fuq il-pajjiż, b'dannu band'oħra, u jekk nitfgħu moħħna hemm u lkoll flimkien inpoġġu fuqna nfusna terminu u pereżempju ngħidu li sal-aħħar tas-sena jrid ikollna qafas ta' liġi tal-unexplained wealth, nemmen li nagħmlu l-ġid.

Nemmen ukoll li għandna nies kapaċi.

Għandu raġun il-Ministru li din mhijiex kwestjoni ta' liġi biss imma trid in-nies u trid istituzzjoni li taħdem u li jkollha s-snien, però l-appell umli tagħna huwa li jiswielna mitqlu deheb jekk ikollna dik il-liġi.

Malta għandha r-reputazzjoni li għandha, m'hemmx għalfejn noqogħdu nidħlu fiha u għal xiex, u allura nkunu qed nibagħtu messaġġ sabiħ u b'saħħtu immens jekk flimkien, Gvern u Oppożizzjoni, naħdmu biex sal-aħħar ta' din is-sena, u anke qabel jekk irridu, ikollna qafas ta' liġi li jiġġieled l-unexplained wealth għaliex hemmhekk inkunu verament qegħdin nolqtu l-għeruq tal-kriminalità organizzata u l-korruzzjoni.

Hawn nies kriminali hard core jiġru barra, nies perikolużi, nies midħla fil-kriminalità organizzata, – mhux se noqgħod insemmi l-ismijiet li ssemmew f'dawn l-aħħar snin fil-qrati u fil-ġurnali – u dawn uffiċjalment huma diżokkupati però b'assi sostanzjali.

Kif qal l-Onor.

Grech, din il-liġi hija tajba u kien hemm bżonnha u nemmen li nistgħu nagħmlu qabża 'l quddiem jekk tkun imħaddma b'onestà u in good faith, però li kieku jkollna wkoll il-liġi tal-unexplained wealth apparti din il-liġi, nagħmlu qabża oħra li biha nemmen li nagħtu daqqa mhux żgħira lill-korruzzjoni koordinata.

Hawnhekk mhux qed nirreferi għall-impjegati tal-fast food chain imma għax-sharks il-kbar u l-hard core criminals, partikolarment dawk li huma f'ċertu kriminalità organizzata fil-pajjiż.

Dan qed ngħidu biex ikun on record.

Grazzi.

IĊ-CHAIRPERSON: Grazzi.

EDWARD ZAMMIT LEWIS: Sur President, nipproponi din l-emenda:

"D" Is-subklawsola (1) ta' klawsola 43 għandha tiġi sostitwita b'dan li ġej:

"(1) Bla ħsara għas-subartikolu (2), din it-Taqsima tistabbilixxi miżuri preventivi li jikkonsistu f'konfiska bbażata fuq nuqqas ta' kundanna maħsuba biex jipprovdu għall-irkupru ta' proprjetà soġġetta għal konfiska f'sitwazzjonijiet fejn, fil-ġudizzju tal-Avukat Ġenerali, ma huwiex meħtieġ jew aħjar ma huwiex xieraq li tiġi rkuprata dik il-proprjetà permezz ta' konfiska bbażata fuq nuqqas ta' kundanna fi prosekuzzjoni kriminali, u dan f'wieħed mill-każijiet li ġejjin:

(a) fejn l-awtur jaħrab jew ma jkunx Malta;

(b) fejn l-awtur huwa mejjet; jew

(ċ) fejn l-awtur imut qabel il-konklużjoni ta' proċeduri kriminali.".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 43 kif imressqa u moqrija mill-Ministru.

L-Emenda "D" għaddiet nem. con.

IĊ-CHAIRPERSON: Il-mistoqsija hija klawsola 43 kif emendata.

Klawsola 43, kif emendata, għaddiet nem. con. u ġiet ordnata ssir parti mill-Abbozz ta' Liġi.

Fil-5.28 p.m. il-Kumitat ġie sospiż u rriżuma fil-5.46 p.m.

Klawsola 44 – Kompetenza tal-Qorti Ċivili (Sezzjoni tal-Irkupru tal-Assi).

IĊ-CHAIRPERSON: Rimarki?

EDWARD ZAMMIT LEWIS: Sur President, fil-klawsola 44 għandna żewġ punti importanti.

L-ewwel nett din qiegħda tintroduċi l-azzjoni in rem.

L-azzjoni in rem diġà tintuża fid-dritt tagħna f'azzjonijiet marittimi kontra bastimenti però din hija l-ewwel darba li se tiġi introdotta f'dan il-kamp.

Dan ifisser li d-Direttur tal-Uffiċċju għall-Irkupru tal-Assi jista' jagħmel kawża kontra karozza lussuża, pereżempju.

Tgħid ukoll li dik il-karozza – biex nibqa' nuża l-istess eżempju – tiġi qisha intimat fil-proċeduri.

It-tieni, din il-klawsola tagħti lok li wieħed joġġezzjona għal din l-azzjoni in rem u li dan ikollu l-istatus ta' intervenut fil-kawża, jiġifieri jkun daħal fil-kawża u mhux parti minnha.

Għaldaqstant is-sentenza ma tkunx tista' tinqata' kontrih għax huwa intervenut, però jkollu dritt li jagħmel sottomissjonijiet u jressaq provi biex juri, pereżempju, li dik il-vettura partikolari hija tiegħu, jew hija ta' xi ħadd li huwa qed jirrappreżenta.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 44.

Klawsola 44 għaddiet nem. con. u ġiet ordnata ssir parti mill-Abbozz ta' Liġi.

Klawsola 45 – Prinċipji.

IĊ-CHAIRPERSON: Rimarki?

EDWARD ZAMMIT LEWIS: Sur President, fil-klawsola 45 inisbu l-prinċipji li jsawru dak kollu li għedna s'issa, ċjoè li jrid ikun hemm bilanċ bejn li tagħmel aktar infuzar billi tagħmel sistema ta' konfiska li taħdem u li tkun effiċjenti, u d-drittijiet fundamentali tal-bniedem, bħad-dritt għal propjetà, billi jkun hemm dak li qed insejħulu "due process" sabiex persuna li qed tikkontendi li l-proprjetà hija tagħha, pereżempju, jew li ġiet akkwistata minnha in bona fide, ikollha forum fejn tkun tista' tressaq din il-pretensjoni u mbagħad tittieħed deċiżjoni mill-Qorti.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 45.

Klawsola 45 għaddiet nem. con. u ġiet ordnata ssir parti mill-Abbozz ta' Liġi.

Klawsola 46 – Relazzjoni ma' proċedimenti oħra.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 46 tirrigwarda r-relazzjoni u l-proċedura bejn l-azzjoni in rem ibbażata fuq in-non-conviction based regim u azzjonijiet oħra.

Se nagħti eżempju.

Jista' jkun li persuna bdiet azzjoni in rem quddiem il-Qorti Ċivili (Sezzjoni tal-Irkupru tal-Assi) però wara xahrejn il-Pulizija Eżekuttiva jew l-Avukat Ġenerali jsibu li hemm provi biżżejjed biex ikun hemm proċediment penali.

F'dak il-każ, il-klawsola 46 l-ewwel nett qed tasserixxi li dawn huma azzjonijiet separati u distinti u t-tieni, fejn hemm reġim ta' conviction based u mhux ta' non-conviction based, jipprevali l-conviction based.

Dan għaliex jekk inti għandek sentenza minn qorti ta' kompetenza kriminali, peress li hemmhekk l-aktar li jitressqu provi, u peress li hija aktar b' saħħitha, dak il-proċess għandu jipprevali.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 46.

Klawsola 46 għaddiet nem. con. u ġiet ordnata ssir parti mill-Abbozz ta' Liġi.

Klawsola 47 – Applikazzjoni.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 47 titkellem dwar l-applikazzjoni tal-liġi u xi proċedura għandha tiġi użata.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 47.

Klawsola 47 għaddiet nem. con. u ġiet ordnata ssir parti mill-Abbozz ta' Liġi.

Klawsola 48 – Proċedura.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 48 titfa' obbligu ċar kemm fuq id-Direttur tal-Uffiċċju għall-Irkupru tal-Assi kif ukoll fuq il-Qorti Ċivili (Sezzjoni tal-Irkupru tal-Assi) li meta tintuża din il-proċedura … Ejjew ma ninsewx li hawnhekk qed nikkontemplaw sitwazzjoni fejn ma jkollokx proċediment penali, jiġifieri jista' jkun li tkun ikkonfiskajt, jew qed tipprova tikkonfiska, ass li jibqa' unclaimed.

F'sistemi li hemm barra b'rabta mal-organised crime ħafna drabi meta jkollhom idea li se jkun hemm investigazzjoni, ħafna assi jibqgħu unclaimed.

Dan għaliex jekk inti tagħmel claim għal ass, se toħloq relazzjoni diretta u ovvjament se jqumu aktar domandi.

Fil-fatt, barra minn Malta ġieli anke proprjetajiet li jkunu fuq kumpaniji jibqgħu unclaimed, jew għax il-persuna ma tkunx trid tidħol f'dak it-territorju għal raġunijiet ovvji, ċjoè minħabba eżekuzzjoni ta' mandati fil-konfront tagħha, jew inkella ma tkunx trid toħloq ness ma' dak l-ass partikolari.

F'din il-klawsola qed nagħtu l-fakultà, bl-azzjoni in rem, li l-azzjoni ssir xorta, u din hija xi ħaġa importanti ħafna, però qed tpoġġi wkoll obbligu li kull persuna li jista' jkun hemm suspett li għandha interess f'dak l-ass, għandha tiġi nnotifikata.

L-iskop huwa li jekk persuna jkollha interess li tintervjeni f'dik il-proċedura f'dik l-istanza, għandha tiġi nnotifikata u mbagħad tara hi jekk tasserixxix id-drittijiet tagħha, jekk ikollha drittijiet.

Tajjeb ngħid ukoll li għalkemm hawnhekk qed nitkellmu fuq oneru tal-prova differenti, għaliex il-prova mhijiex beyond reasonable doubt kif insibu fil-qorti ta' kompetenza penali imma hija prova on the balance of probabilities kif insibu fil-proċedimenti ċivili, is-subklawsoli sussegwenti tal-klawsola 48 qed jagħmluha ċara li anke fl-assenza ta' prova, ma jfissirx li l-Qorti ma tagħmilx l-eżami tagħha.

Din hija importanti għaliex tfisser li jkun hemm ċertu skrutinju tad-diskrezzjoni tad-Direttur.

Mela d-Direttur ma jistax jabbuża mill-poter li għandu għax jaf li ass se jibqa' unclaimed.

Jiġifieri ma jistax ma jkollux provi li ass ġej minn rikavat mill-kriminalità u l-kawża jagħmilha xorta għax jaf li ħadd mhu se jikklejmjah.

Il-Qorti xorta se titlob livell ta' prova mid-Direttur biex tkun ċerta li d-diskrezzjoni li għandu eżerċitaha skont il-liġi u skont prinċipji amministrattivi.

Fl-aħħar nett ta' din il-klawsola jidħol il-prinċipju tal-proporzjonalità u bażikament qed ngħidu li l-liġi għandha tkun iebsa bi proporzjon skont il-gravità tar-reat.

Fil-fatt, is-subklawsola (6) tagħha tgħid hekk:

"… l-Qorti għandha tiżgura li l-konfiska ta' din il-proprjetà ma tkunx proporzjonata ħafna għall-gravità tar-reat jew reati li jagħtu lok għall-ordni ta' konfiska.".

L-element ta' proporzjonalità fl-applikazzjoni tal-liġi huwa element importanti.

IĊ-CHAIRPERSON: Grazzi.

L-Onor.

JASON AZZOPARDI: Dr Soler, fil-paragrafu (a) tas-subklawsola (1) qed jingħad "interess ta' sjieda".

Naħseb li dak huwa typo error u l-kelma "sjieda" trid tiġi "sidha".

CLAUDIO GRECH: "Sjieda" hija tajba u tfisser shareholding hux hekk?

DR CHRIS SOLER: Hekk hu.

Fil-fatt, fil-verżjoni bl-Ingliż qed jingħad "ownership interest", li wkoll tfisser shareholding.

CLAUDIO GRECH: Jien rajtha reċenti f'xi Att ieħor.

DR CHRIS SOLER: Jista' jkun li hemm dispożizzjoni simili fl-Investment Services Act, però I stand to be corrected.

EDWARD ZAMMIT LEWIS: Jien ukoll kelli dubju dwarha però staqsejt u qaluli li hija tajba.

Kieku jien kont nagħmilha "li għandha interess" però hekk xorta hija tajba.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 48.

Klawsola 48 għaddiet nem. con. u ġiet ordnata ssir parti mill-Abbozz ta' Liġi.

Klawsola 49 – Difiża ta' partijiet terzi.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 49 titkellem fuq dak li konna qed ngħidu qabel, ċjoè li l-prova hija on the balance of probabilities.

Din il-klawsola qed tgħid li jekk il-Qorti ssib li d-Direttur tal-Uffiċċju għall-Irkupru tal-Assi ressaq ċerti provi, il-persuna interessata, jew il-persuna bl-interess ta' sjieda, għandha żewġ tipi ta' difiżi li tista' tagħmel.

Dawn iż-żewġ difiżi huma spjegati b'mod ċar f'din il-klawsola u huma alternattivi għal xulxin, jiġifieri mhumiex kumulattivi, u dan jidher ċar mill-użu tal-kelma "jew".

Dawn jistgħu jintużaw biex persuna li tintervjeni tkun tista' turi li kienet in bona fide, pereżempju, jew li akkwistat l-oġġett ferm qabel ma kien hemm xi investigazzjoni u allura dan għandu jiġi rilaxxat a favur tagħha.

Mela f'din il-klawsola l-leġiżlatur qed jiddelinja żewġ difiżi partikolari.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 49.

Klawsola 49 għaddiet nem. con. u ġiet ordnata ssir parti mill-Abbozz ta' Liġi.

Klawsola 50 – Stħarriġ ġudizzjarju tal-konfiska.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 50 qed tagħti idea ta' stħarriġ ġudizzjarju, però mhux qed tirrikorri għal stħarriġ ġudizzjarju quddiem it-Tribunal ta' Reviżjoni Amministrattiva fejn awtorità bħal-Lands Authority, pereżempju, tista' tikkontesta deċiżjoni tal-Board of Governors tal-istess Lands Authority billi tmur quddiem dan it-Tribunal, jew saħansitra tagħmel referenza għall-artikolu 469A, li jittratta azzjoni ġudizzjarja, biex tistħarreġ jekk l-amministratur eżerċitax id-diskrezzjoni tiegħu skont prinċipji amministrattivi stabbiliti.

Din il-klawsola qed tgħid li l-Qorti Ċivili (Sezzjoni tal-Irkupru tal-Assi) tista' tagħmel il-proċess hija stess.

Fl-opinjoni tiegħi, din qed toħloq proċedura ad hoc u effikaċi ħafna.

Din il-klawsola qed tgħid ukoll il-grounds x'inhuma.

Pereżempju tkun inħarġet ordni ta' konfiska – hawnhekk dejjem qed nitkellmu fuq non-conviction based confiscation – fuq dokumentazzjoni falza, jiġifieri wara l-konfiska jkun hemm provi li d-dokumenti kienu foloz, u allura tgħid il-proċedura x'inhi.

Madanakollu din il-klawsola tgħid ukoll li għalkemm tibqa' l-istess Qorti fl-istħarriġ ġudizzjarju, il-ġudikant, f'dan il-każ l-imħallef, ma jistax ikun l-istess.

B'rispett ta' prinċipju fundamentali tal-ġustizzja naturali, – bil-Latin insejħulu "nemo judex in causa propria" – wieħed ma jistax ikun imħallef u ġudikant fl-istess kawża.

Għalhekk, imħallef li jkun ordna ordni ta' konfiska ma jistax jirrevedi d-deċiżjoni tiegħu stess imma għandu jkun imħallef ieħor li jirrevedi dik id-deċiżjoni.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 50.

Klawsola 50 għaddiet nem. con. u ġiet ordnata ssir parti mill-Abbozz ta' Liġi.

Klawsola 51 – Trasferiment ta' proprjetà konfiskata lill-Istat.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 51 qed tgħid li proprjetà kkonfiskata permezz ta' deċiżjoni tal-Qorti Ċivili (Sezzjoni tal-Irkupru tal-Assi) għandha tiġi trasferita meta s-sentenza ssir finali.

Tgħid ukoll li r-Reġistratur tal-Qorti kompetenti għandu jibgħat id-deċiżjoni finali lill-Uffiċċju għall-Irkupru tal-Assi.

Dan huwa provvediment importanti ħafna għax fejn ikun hemm proprjetà immobbli, pereżempju, irid ikun hemm iskrizzjoni fir-Reġistru Pubbliku li dik il-proprjetà mhijiex tal-persuna partikolari, inkella din tkun tista' tiftiehem ma' terzi biex tbigħha wara li tkun ġiet konfiskata.

Jekk hija vettura mbagħad, trid tiġi notifikata Transport Malta.

Jiġifieri f'din il-klawsola qed ngħidu li jridu jsiru notifiki bħal dawn.

Is-subklawsola (3) ta' din il-klawsola hija importanti ħafna għax tgħid li jekk din id-deċiżjoni finali tinqaleb skont dak li għedna fil-klawsola 50 u l-persuna tkun sofriet inġustizzja għaliex l-ass itteħdilha abbażi ta' provi u dokumenti foloz, fil-każ li din ma tkunx tista' tieħu dak l-ass lura, għandha tingħata kumpens commensurate mal-valur tas-suq ta' dak l-ass.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 51.

Klawsola 51 għaddiet nem. con. u ġiet ordnata ssir parti mill-Abbozz ta' Liġi.

Klawsola 52 – Prijorità u reviżjoni fil-pront.

IĊ-CHAIRPERSON: Rimarki?

EDWARD ZAMMIT LEWIS: Sur President, il-Prim Imħallef huwa dak li jqassam il-kawżi b'mod amministrattiv u għalhekk, wara diskussjonijiet li kellna miegħu qbilna li jkollna l-Qorti Ċivili (Sezzjoni tal-irkupru tal-Assi) proprju biex dawn it-tip ta' kawżi jingħataw prijorità ħalli l-Gvern jieħu l-ass u jkun jista' jillikwidah a favur taċ-ċittadini.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 52.

Klawsola 52 għaddiet nem. con. u ġiet ordnata ssir parti mill-Abbozz ta' Liġi.

Klawsola 53 – Mandati eċċ.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 53 qed tagħmel applikabbli l-ħruġ ta' atti kawtelatorji, bħall-mandat ta' inibizzjoni jew mandat ta' sekwestru, biex kemm id-Direttur kif ukoll l-intervenut ikunu jistgħu jikkawtelaw id-drittijiet tagħhom pendenti deċiżjoni finali mill-Qorti.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 53.

Klawsola 53 għaddiet nem. con. u ġiet ordnata ssir parti mill-Abbozz ta' Liġi.

Klawsola 54 – Relazzjonijiet ma' korpi barranin ekwivalenti.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 54 tasserixxi li għandu jkun hemm koperazzjoni internazzjonali.

Skont id-dritt Ewropew, fejn jidħlu l-justice and home affairs hemm strumenti.

Ma ninsewx li dan l-aħħar kien hemm żvilupp interessanti; qed nirreferi għall-European Public Prosecutor's Office (EPPO), li jista' juża dawn it-tip ta' strumenti fejn jidħlu dawk li jgħidulhom "PIF Crimes".

Is-sena l-oħra, bi qbil mal-Oppożizzjoni, dawn ġew ikkontemplati u kodifikati fil-Kodiċi Kriminali tagħna.

Bażikament dawn huma reati kontra l-interessi finanzjarji tal-Unjoni Ewropea.

Din il-klawsola qed tasserixxi li l-Uffiċċju għall-Irkupru tal-Assi jrid jikkopera u juża dawn l-istrumenti u japplikahom fejn huwa obbligat japplikahom, inkluż fil-ħruġ ta' attachment orders minn barra minn Malta.

Inti jista' jkollok attachment order li ħareġ, jew informazzjoni li ngħatat biex skattat a non-conviction based action, minn koperazzjoni li ssir mal-Europol, pereżempju, jew mal-Interpol.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 54.

Klawsola 54 għaddiet nem. con. u ġiet ordnata ssir parti mill-Abbozz ta' Liġi.

Klawsola 55 – Applikabilità tat-Taqsima IV fl-affarijiet transnazzjonali.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 55 hija fuq l-istess linja ta' dak li għedt qabel però tintroduċi r-"reat ekwivalenti".

Dan qiegħed jiġi definit fis-subklawsola (2) tagħha.

Għal darb'oħra hawnhekk qed ngħidu li l-għodda li nsibu f'din il-liġi tista' tkun investigazzjoni li ġejja b'koperazzjoni li ssir ma' barra minn Malta.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 55.

Klawsola 55 għaddiet nem. con. u ġiet ordnata ssir parti mill-Abbozz ta' Liġi.

Klawsola 56 – Ordnijiet barranin ta' konfiska.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 56 ukoll hija importanti fil-kuntest li qed nitkellmu fuqu għaliex titkellem dwar meta jkollok ordni ta' konfiska minn qorti barranija.

Ma ninsewx li b'rabta mal-eżempju li kont qed nagħti qabel tal-EPPO, il-Gvern qiegħed fil-proċess biex jaħtar żewġ EDPs (European Delegated Prosecutors) fejn jidħlu l-interessi tal-Unjoni Ewropea.

Dawn se jkollhom uffiċċju Malta, se jirrispondu għall-Kulleġġ tal-EPPO, immexxi mir-Rumena Laura Codruța Kövesi, u se jkollhom ordnijiet minn barra li mhux biss iridu jiġu rikonoxxuti imma jridu wkoll jiġu esegwiti fil-framework li nsibu f'dan l-Abbozz ta' Liġi.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 56.

Klawsola 56 għaddiet nem. con. u ġiet ordnata ssir parti mill-Abbozz ta' Liġi.

Klawsola 57 – Setgħa li jagħmel regolamenti.

IĊ-CHAIRPERSON: Rimarki?

EDWARD ZAMMIT LEWIS: Sur President, hawnhekk tibda t-Taqsima VIII ta' dan l-Abbozz ta' Liġi u l-klawsola 57 hija klawsola li nsibu f'ħafna liġijiet għaliex tipprovdi għas-setgħa tal-Ministru li jagħmel regolamenti għall-eżekuzzjoni aħjar tal-istess liġi.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 57.

Klawsola 57 għaddiet nem. con. u ġiet ordnata ssir parti mill-Abbozz ta' Liġi.

Klawsola 58 – Żvelar mhux awtorizzat ta' informazzjoni.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 58 tagħmel referenza għall-klawsola 26, li tikkontempla żvelar ta' informazzjoni.

Ħafna mill-proċessi tal-Uffiċċju għall-Irkupru tal-Assi huma minnhom infushom sigrieti.

L-iskop huwa ovvju; jekk persuna tkun taf ġimgħa qabel li se jsir mandat ta' sekwestru fil-konfront tagħha, ma naħsibx li tħalli l-flus il-bank, speċjalment meta qed nitkellmu fuq organised crimes!

Issa hawnhekk qed nirreferu għal reat partikolari relatat mal-iżvelar ta' informazzjoni kif insibu fil-klawsola 26, però did-darba żvelar ta' informazzjoni li ma jkunx awtorizzat.

Jista' jkun li wieħed kellu jiżvela informazzjoni bħala xhud il-qorti, jew kellu jiżvela informazzjoni lill-FIAU.

Dak huwa żvelar ta' informazzjoni awtorizzat però f'din il-klawsola qed nitkellmu fuq żvelar ta' informazzjoni mhux awtorizzat.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 58.

Klawsola 58 għaddiet nem. con. u ġiet ordnata ssir parti mill-Abbozz ta' Liġi.

Klawsola 59 – Nuqqas li tipprovdi informazzjoni.

IĊ-CHAIRPERSON: Rimarki?

EDWARD ZAMMIT LEWIS: Sur President, il-ħsieb wara l-klawsola 59 huwa li nsaħħu id id-Direttur tal-Uffiċċju għall-Irkupru tal-Assi u l-persunal tiegħu biex meta jkun irid jikseb informazzjoni, mhux kulħadd jiġi jaqa' u jqum u jgħidlu: Ma rridx nagħtik l-informazzjoni.

Għaldaqstant f'din il-klawsola qed ngħidu li l-fatt li jkun hemm rikjesta għal informazzjoni speċifika u din ma tiġix mogħtija mingħajr raġuni ġustifikata, huwa minnufih reat.

IĊ-CHAIRPERSON: Grazzi.

L-Onor.

CLAUDIO GRECH: Ministru, fil-Protection of the Whistleblower Act għandna provvedimenti li japplikaw ukoll għar-reati li se jkunu koperti minn din il-liġi?

Ġeneralment il-każijiet il-kbar, anke fuq skala internazzjonali, jevolvu minn whistleblower u jekk niftakar tajjeb, meta konna qed nilleġiżlaw dwar dak l-Att kien hemm il-ħsieb li jkun ikopri wkoll aspetti ta' servizzi finanzjarji, però naħseb li xi mkien kienet qed issir xi forma ta' link bejn il-liġijiet.

Kif taf, Ministru, il-Protection of the Whistleblower Act jinvolvi proċessi u hemm istanzi tal-intern, tal-estern eċċ., allura ma nafx jekk hux diġà rajt dak l-Att kif japplika fil-kuntest ta' din il-liġi.

EDWARD ZAMMIT LEWIS: Dan huwa punt importanti għaliex hemmhekk ukoll ikun hemm żvelar ta' informazzjoni.

Il-parir li ngħatajt huwa li m'għandniex inħalltu reġim ma' ieħor u li din il-liġi, kif inhi, tikkontempla l-protezzjoni ta' dik il-persuna, ovvjament dejjem jekk ir-rekwiżiti jintlaqgħu.

Però hawn l-Avukat tal-Istat u forsi jista' jikkonferma o meno dan il-parir li ngħatajt.

Nista' ngħid ukoll li hemm il-Whistleblower Protection Directive tal-Unjoni Ewropea u pajjiżna, bħal kull pajjiż ieħor membru tal-Unjoni Ewropea, irid iressaq l-emendi neċessarji sal-aħħar tal-2021.

Naturalment kull pajjiż qiegħed jipprova japplikaha skont iċ-ċirkostanzi nazzjonali tiegħu u skont ir-reġim legali tiegħu.

Madanakollu l-parir li għandi s'issa huwa li m'għandniex inħalltu ż-żewġ reġimi.

Mhux għax m'għandekx raġun, Onor. Grech, u fattwalment jista' jkun hemm link, però lili qaluli li l-liġi tipprovdi għall-protezzjoni li għandha tingħata f'każ ta' żvelar ta' informazzjoni, li tista' tkun bi ksur ta' dawn id-dispożizzjonijiet ukoll.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 59.

Klawsola 59 għaddiet nem. con. u ġiet ordnata ssir parti mill-Abbozz ta' Liġi.

Klawsola 60 – Żvelar relattiv għall-Ordni ta' Monitoraġġ u Ordnijiet ta' Investigazzjoni eċċ.

IĊ-CHAIRPERSON: Rimarki?

EDWARD ZAMMIT LEWIS: Sur President, f'din il-klawsola nkomplu nitkellmu fuq l-istess prinċipju li semmejt qabel.

Din il-klawsola tipprovdi għal fejn ikun hemm żvelar ta' informazzjoni meta jkun sar rikors għal ordni ta' monitoraġġ jew ordni ta' investigazzjoni eċċ. Għalkemm aħna nsibuhom fuq il-midja dawn l-ordnijiet u rikorsi u digrieti, min-natura tagħhom suppost huma sigrieti, mhux għax m'għandhiex tingħata informazzjoni lill-pubbliku, però meta jispiċċaw fil-midja jista' jkun li jistultifikaw ċerta investigazzjonijiet oħra li jkun hemm għax ċerta ordnijiet ikunu min-natura tagħhom kawtelatorji u bħala preludju jew għal aktar investigazzjonijiet jew addiritttura għal prosekuzzjonijiet li jista' jkun hemm quddiem qorti ta' kompetenza kriminali.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 60.

Klawsola 60 għaddiet nem. con. u ġiet ordnata ssir parti mill-Abbozz ta' Liġi.

Klawsola 61 – Nuqqas ta' konformità ma' Ordni ta' Investigazzjoni.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 61 tikkontempla reat meta jkun hemm tfixkil f'ordni ta' investigazzjoni.

Kull persuna li b'xi mod tfixkel l-investigazzjoni – jista' jkun billi tiżvela informazzjoni lill-persuna investigata, jew għax forsi tkun ħabiba tal-persuna investigata u allura b'xi mod tkun ħadet xi dokumenti biex ma jarawhomx il-Pulizija Eżekuttiva jew ma jsibhomx id-Direttur tal-Uffiċċju għall-Irkupru tal-Assi – tkun ħatja ta' reat u teħel l-istess piena li nsibu fil-klawsoli preċedenti.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 61.

Klawsola 61 għaddiet nem. con. u ġiet ordnata ssir parti mill-Abbozz ta' Liġi.

Klawsola 62 – Kontravvenzjoni ta' Ordni ta' Sekwestru eċċ.

IĊ-CHAIRPERSON: Rimarki?

EDWARD ZAMMIT LEWIS: Sur President, dak li għedt fir-rigward tal-klawsola preċedenti japplika wkoll għal din il-klawsola.

Jiġifieri din il-klawsola tinvolvi l-istess reat bl-istess piena però din issa tirreferi għal ordnijiet kawtelatorji oħra li jistgħu jingħataw.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 62.

Klawsola 62 għaddiet nem. con. u ġiet ordnata ssir parti mill-Abbozz ta' Liġi.

Klawsola 63 – Il-multi jistgħu jerġgħu jiġu rkuprati bħala dejn ċivili.

IĊ-CHAIRPERSON: Rimarki?

EDWARD ZAMMIT LEWIS: Sur President, f'din il-klawsola qed ngħidu li l-multi li semmejt qabel jistgħu wkoll jiġu rkuprati bħala dejn ċivili għax huma konvertibbli.

Tajjeb ngħid ukoll, għaliex ma semmejthiex qabel u hija kwestjoni importanti u li kelli nsemmiha, li f'din il-liġi qed jingħata poter lid-Direttur li jekk huwa jikkwantifika li r-rikavat minn attività kriminali jammonta għal €1 miljun, pereżempju, però assi nqabdu €900,000, il-€100,000 differenza xorta tibqa' dovuta lid-Direttur.

Dan ifisser li l-konfiska mhux bilfors dejjem tissodisfa l-full and final say.

Mela jista' jkun li jkollok sitwazzjoni fejn l-assi li jkunu nqabdu jibqgħu dovuti.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 63.

Klawsola 63 għaddiet nem. con. u ġiet ordnata ssir parti mill-Abbozz ta' Liġi.

Klawsola 64 – Emenda għall-Kodiċi ta' Organizzazzjoni u Proċedura Ċivili.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 64 tirreferi għall-Kodiċi ta' Organizzazzjoni u Proċedura Ċivili, Kap. 12 tal-Liġijiet ta' Malta.

Din hija klawsola proċedurali u titkellem dwar meta azzjoni se tkun eżegwita kontra kumpanija li għandha uffiċċju reġistrat fil-gżira ta' Malta jew fil-gżejjer ta' Għawdex u Kemmuna.

Hawnhekk għandna sitwazzjoni ta' ġuriżdizzjoni li qed tiġi regolata.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 64.

Klawsola 64 għaddiet nem. con. u ġiet ordnata ssir parti mill-Abbozz ta' Liġi.

Klawsola 65 – Emenda għall-Ordni dwar it-Twaqqif ta' Sezzjonijiet tal-Qrati Ċivili.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 65 temenda l-Ordni dwar it-Twaqqif ta' Sezzjonijiet tal-Qrati Ċivili, LS 12.19, liema Ordni għandha x'taqsam ma' rules of procedure u tqassam is-sezzjonijiet tal-Qorti.

Dan sabiex tkun tista' tiġi inkorporata u mwaqqfa l-Qorti Ċivili (Sezzjoni tal-Irkupru tal-Assi) li għamilna referenza għaliha aktar kmieni aħna u niddiskutu dan l-Abbozz ta' Liġi.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 65.

Klawsola 65 għaddiet nem. con. u ġiet ordnata ssir parti mill-Abbozz ta' Liġi.

Klawsola 66 – Emendi għal liġijiet varji.

IĊ-CHAIRPERSON: Rimarki?

EDWARD ZAMMIT LEWIS: Sur President, hawnhekk nirreferi għal dak li qal ġustament l-Onor.

Jason Azzopardi aktar kmieni fil-laqgħa tal-lum, fejn intervjena wkoll l-Avukat tal-Istat.

L-Avukat tal-Istat semma li se nemendaw il-klawsola 66 biex żgur ma jkunx hemm kunflitt bejn din il-liġi u liġijiet oħra, senjatament l-Att kontra Money Laundering, Kap. 373.

Għaldaqstant nipproponi din l-emenda:

"E" Klawsola 66 għandha tiġi emendata kif ġej:

(a) il-kliem "fit-tieni Taqsima tal-iskeda msemmija." għandu jiġi sostitwit bil-kliem "fit-Tieni Taqsima tal-Iskeda msemmija:" u minnufih wara għandu jidħol il-proviso ġdid li ġej:

"Iżda ebda ħaġa f'dan l-Att ma għandha tiġi interpretata bħala deroga, limitazzjoni jew restrizzjoni ta' xi poter mogħti taħt il-liġijiet inklużi fl-Ewwel Taqsima tal-Iskeda."; u

(b) fl-Iskeda tal-Att li tirreferi għal klaswsola 66, il-kliem "(Artikolu 66)" għandhom jiġu sostitwiti bil-kliem "(Artikoli 35 u 66)".

Dr Soler, fl-bidu tal-klawsola 66, kif inhi fl-Abbozz ta' Liġi bħalissa, qed jingħad hekk:

"L-Iskeda li tinsab ma' dan l-Att tista' tiġi emendata b'regolamenti magħmula mill-Ministru."

Din is-sentenza mhux qiegħda tiġi emendata bl-emenda li għadni kif ressaqt hux hekk?

DR CHRIS SOLER: Le, mhux qed tiġi emendata.

Jista' jkun hemm sitwazzjonijiet ta' parallel rights tal-Uffiċċju għall-Irkupru tal-Assi u l-klawsola 66 hija klawsola transitorja to the extent li hija xi ftit ta' streamlining exercise.

Għalhekk, din qed tagħti poter lill-Ministru li, b'regolamenti, ibiddel il-liġijiet li jinsabu fl-Iskeda ma' dan l-Att sabiex jassigura propju dak li konna qed ngħidu qabel għaliex jista' jkun hemm sitwazzjonijiet fejn tkun applikabbli liġi waħda u kontemporanjament tkun applikabbli liġi oħra wkoll.

Fil-fatt, naħseb li b'xi mod din hija a saving clause too.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 66 kif imressqa u moqrija mill-Ministru.

L-Emenda "E" għaddiet nem. con.

IĊ-CHAIRPERSON: Il-mistoqsija hija klawsola 66 u l-Iskeda kif emendati.

Klawsola 66 u l-Iskeda, kif emendati, għaddew nem. con. u ġew ordnati jsiru parti mill-Abbozz ta' Liġi.

Klawsola 67 – Emendi għall-Ordinanza dwar il-Mediċini Perikolużi.

IĊ-CHAIRPERSON: Rimarki?

EDWARD ZAMMIT LEWIS: Sur President, fil-klawsola 67 insibu emendi għall-Ordninanza dwar il-Mediċini Perikolużi, Kap. 101.

Din hija Ordinanza importanti ħafna fejn jidħol il-kontroll tal-użu u t-traffikar ta' droga f'pajjiżna.

Dawn l-emendi huma intenzjonati biex jiġi introdott l-Uffiċċju għall-Irkupru tal-Assi kif ukoll il-Qorti Ċivili (Sezzjoni tal-Irkupru tal-Assi).

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 67.

Klawsola 67 għaddiet nem. con. u ġiet ordnata ssir parti mill-Abbozz ta' Liġi.

Klawsola 68 – Emendi għall-Att kontra Money Laundering.

IĊ-CHAIRPERSON: Rimarki?

EDWARD ZAMMIT LEWIS: Sur President, il-klawsola 68 qed tagħmel l-istess bħal dak li għadni kif għedt fil-konfront tal-klawsola 67 però fl-Att kontra Money Laundering, Kap. 373.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 68.

Klawsola 68 għaddiet nem. con. u ġiet ordnata ssir parti mill-Abbozz ta' Liġi.

PERMESS TAL-KUMITAT

IĊ-CHAIRPERSON: Il-Ministru.

EDWARD ZAMMIT LEWIS: Sur President, nitlob il-permess biex inressaq klawsola ġdida f'dan l-istadju tal-Kumitat.

IĊ-CHAIRPERSON: Hawn permess?

Il-permess ingħata.

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li titressaq klawsola Ġdida f'dan l-istadju tal-Kumitat.

KLAWSOLA ĠDIDA 68A

EDWARD ZAMMIT LEWIS: Sur President, nitlob il-permess sabiex inressaq Klawsola Ġdida 68A għall-Ewwel Qari.

L-Iskrivana tal-Kumitat qrat in-nota marġinali u l-klawsola tqieset li nqrat l-Ewwel Darba skont l-Ordni Permanenti Nru 101.

EDWARD ZAMMIT LEWIS: Sur President, nipproponi t-Tieni Qari ta' Klawsola Ġdida 68A:

"F" Minnufih wara l-klawsola 68 għandha tidħol din il-klawsola ġdida li ġejja:

"Ordnijiet maħruġa qabel id-dħul fis-seħħ ta' dan l-Att.

Kwalunkwe ordni ta' sekwestru, ordni ta' iffriżar, ordni ta' investigazzjoni, ordni ta' monitoraġġ, qbid jew xi ordni oħra magħmula fir-rigward ta' xi investigazzjoni ta' reat rilevanti jew għal proċeduri kriminali qabel id-dħul fis-seħħ ta' dan l-Att għandu wara d-dħul fis-seħħ ta' dan l-Att jibqa' jkollha effett u tkun regolata bil-liġi li taħtha ġiet maħruġa u ma għandhiex tkun affettwata mid-dispożizzjonijiet ta' dan l-Att.".

IĊ-CHAIRPERSON: Hawn rimarki?

DR CHRIS SOLER: Sur President, nixtieq inżid li l-ħsieb wara din il-klawsola ġdida huwa li fil-klawsola 5(4) ta' dan l-Abbozz ta' Liġi hemm provvediment importanti li, fil-fehma tagħna, għandu jkopri l-Abbozz ta' Liġi kollu u mhux it-Taqsima I biss.

Għaldaqstant qegħdin indaħħlu din il-klawsola ġdida f'din il-parti tal-Abbozz biex dak il-provvediment ikun ikopri t-Taqsimiet kollha.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija li Klawsola Ġdida 68A tiġi moqrija t-Tieni Darba.

Il-mozzjoni għaddiet nem. con. u Klawsola Ġdida 68A ġiet moqrija t-Tieni Darba.

EDWARD ZAMMIT LEWIS: Sur President, nipproponi li Klawsola Ġdida 68A tkun tifforma parti mill-Abbozz ta' Liġi.

IĊ-CHAIRPERSON: Hawn rimarki?

(Onor. Membri: No) Il-mistoqsija hija li Klawsola Ġdida 68A tkun tifforma parti mill-Abbozz ta' Liġi.

Klawsola Ġdida 68A għaddiet nem. con. u ġiet ordnata ssir parti mill-Abbozz ta' Liġi.

Klawsola 69 – Tħassir u riżervi.

IĊ-CHAIRPERSON: Rimarki?

EDWARD ZAMMIT LEWIS: Sur President, din il-klawsola qiegħda tabolixxi l-leġiżlazzjoni sussidjarja għaliex issa se jkun hemm liġi ad hoc li tirregolaha.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 69.

Klawsola 69 għaddiet nem. con. u ġiet ordnata ssir parti mill-Abbozz ta' Liġi

KONSIDERAZZJONI MILL-ĠDID TA' KLAWSOLA 2

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 2.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 2.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda:

"G" Klawsola 2 għandha tiġi emendata kif ġej:

(a) fis-subklawsola (1) tagħha, minnufih wara d-definizzjoni "Direttur" għandha tidħol id-definizzjoni ġdida li ġejja:

" "kategorija ta' każijiet" u "każijiet ta' kwalunkwe kategorija" ifissru kemm azzjonijiet in personam u kif ukoll azzjonijiet in rem hekk kif provdut taħt dan l-Att;";

(b) fis-subklawsola (1) tagħha, id-definizzjoni "proprjetà" għandha tiġi sostitwita bid-definizzjoni ġdida li ġejja:

" "proprjetà" tfisser l-assi kollha ta' kull tip, tanġibbli jew intanġibbli, mobbli jew immobbli, korporali jew inkorporali, u tinkludi kemm assi virtwali u dokumenti legali jew strumenti li juru titolu ta', jew l-interess fi, tali assi u kif ukoll il-patrimonju kollu ta' persuna;"; u

(ċ) il-paragrafu (a) tas-subklawsola (2) tagħha għandu jiġi sostitwit b'dan li ġej:

"(2)(a) Fejn hemm provdut f'dan l-Att li azzjoni tista' tiġi istitwita "mill-Gvern", tali azzjoni tista' titwettaq mill-Uffiċċju għall-Irkupru tal-Assi u mill-Kummissarju tal-Pulizija li jaġixxu jew individwalment jew kollettivament, iżda xejn f'dan is-subartikolu ma għandu jiġi interpretat bħala li jippermetti l-preżentata ta' aktar minn azzjoni waħda fuq l-istess talba minn applikanti differenti.

L-Uffiċċju għall-Irkupru tal-Assi u l-Kummissarju tal-Pulizija jistgħu jidħlu f'memorandum ta' ftehim bejniethom sabiex jiddeterminaw it-tipi ta' kawżi li għandhom ikunu segwiti minn wieħed jew aktar minn wieħed minnhom.".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 2 kif imressqa u moqrija mill-Ministru.

L-Emenda "G" għaddiet nem. con.

IĊ-CHAIRPERSON: Il-mistoqsija hija klawsola 2 kif emendata.

Klawsola 2, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 4

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 4.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 4.

IĊ-CHAIRPERSON: Il-Ministru.

"H" Fil-klawsola 4 wara l-kelma "sena (1)" għandu jiġi miżjud il-kliem "ħlief meta provdut b'mod ieħor f'Taqsima oħra ta' dan l-Att".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 4 kif imressqa u moqrija mill-Ministru.

L-Emenda "H" għaddiet nem. con.

IĊ-CHAIRPERSON: Il-mistoqsija hija klawsola 4 kif emendata.

Klawsola 4, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 5

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 5.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 5.

Klawsola 5 – Responsabbiltà għal danni ċivili.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda:

"I" Is-subklawsola (4) ta' klawsola 5 għandha tiġi mħassra.

Sur President, din l-emenda qiegħda ssir biex is-subklawsola 5(4) tiġi mħassra peress li hija t-transitory provision li issa għamilnieha fil-Klawsola Ġdida 68A.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 5 kif imressqa u moqrija mill-Ministru.

L-Emenda "I" għaddiet nem. con.

IĊ-CHAIRPERSON: Il-mistoqsija hija klawsola 5 kif emendata.

Klawsola 5, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 7 (Posposta fil-Laqgħa Nru 37 tal-14 ta' Diċembru 2020)

IĊ-CHAIRPERSON: Il-Ministru.

"J" Is-subklawsola (4) ta' klawsola 7 għandha tiġi emendata kif ġej:

(a) fil-paragrafu (a) tagħha, il-kelma "inkapaċitata" għanda tiġi sostitwita bil-kelma "inabilitata"; u

(b) fil-paragrafu (b) tagħha, il-kliem "jew għamlet kompromess jew arranġament ieħor mal-kredituri tagħha" għandu jiġi mħassar.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 7 kif imressqa u moqrija mill-Ministru.

L-Emenda "J" għaddiet nem. con.

IĊ-CHAIRPERSON: Il-mistoqsija hija klawsola 7 kif emendata.

Klawsola 7, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 9

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 9.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 9.

Klawsola 9 – Id-Direttorat.

IĊ-CHAIRPERSON: Il-Ministru.

"K" Fis-subklawsola (3) ta' klawsola 9, il-kliem "minn fost Uffiċjali Pubbliċi Anzjani" għandu jiġi mħassar.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 9 kif imressqa u moqrija mill-Ministru.

L-Emenda "K" għaddiet nem. con.

IĊ-CHAIRPERSON: Il-mistoqsija hija klawsola 9 kif emendata.

Klawsola 9, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 43

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 43.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 43.

Klawsola 43 – Għan ta' din it-Taqsima u applikabbiltà.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda:

"L" Fis-subklawsola (1) ta' klawsola 43, minflok il-kliem "permezz ta' konfiska bbażata fuq kundanna" għandhom jidħlu l-kliem "permezz ta' konfiska bbażata fuq nuqqas ta' kundanna".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 43 kif imressqa u moqrija mill-Ministru.

L-Emenda "L" għaddiet nem. con.

IĊ-CHAIRPERSON: Il-mistoqsija hija klawsola 43 kif emendata.

Klawsola 43, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 45

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 45.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 45.

Klawsola 45 – Prinċipji.

IĊ-CHAIRPERSON: Il-Ministru.

"M" Fil-paragrafu (b) ta' klawsola 45, minflok il-kliem "f'konfiska bbażata mhux fuq kundanna" għandhom jidħlu l-kliem "f'konfiska bbażata fuq nuqqas ta' kundanna".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 45 kif imressqa u moqrija mill-Ministru.

L-Emenda "M" għaddiet nem. con.

IĊ-CHAIRPERSON: Il-mistoqsija hija klawsola 45 kif emendata.

Klawsola 45, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 59

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 59.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 59.

Klawsola 59 – Nuqqas li tipprovdi informazzjoni.

IĊ-CHAIRPERSON: Il-Ministru.

"N" Is-subklawsola (2) ta' klawsola 59 għandha tiġi sostitwita b'dan li ġej:

"(2) Barra minn hekk, fis-sentenza tagħha, il-qorti tista', fuq talba tad-Direttur, tordna lill-persuna misjuba ħatja li tipprovdi l-informazzjoni f'dak it-terminu li tista' tiddetermina fis-sentenza tagħha, u jekk tonqos milli tagħmel dan, il-persuna li tkun hekk ġiet ordnata għandha tkun ħatja ta' reat ulterjuri kontra dan l-Att, u f'każ li tinsab ħatja għandha teħel multa ulterjuri ta' mhux inqas minn ħamsa u għoxrin euro (€25) u ta' mhux aktar minn mitejn u ħamsin euro (€250) għal kull jum li ddum biex tipprovdi l-informazzjoni skont it-termini stabbiliti mill-qorti fl-ordni tagħha.".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 59 kif imressqa u moqrija mill-Ministru.

L-Emenda "N" għaddiet nem. con.

IĊ-CHAIRPERSON: Il-mistoqsija hija klawsola 59 kif emendata.

Klawsola 59, kif emendata, għaddiet nem. con. u ġiet ordnata ssir parti mill-Abbozz ta' Liġi.

KONSIDERAZZJONI MILL-ĠDID TA' KLAWSOLA 64

EDWARD ZAMMIT LEWIS: Sur President, nitlob il-permess sabiex terġa' tinfetaħ id-diskussjoni fuq klawsola 64.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li terġa' tinfetaħ id-diskussjoni fuq klawsola 64.

Klawsola 64 – Emenda għall-Kodiċi ta' Organizzazzjoni u Proċedura Ċivili.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nipproponi din l-emenda:

"O" Fis-subartikolu (7A) tal-artikolu 36 tal-Kodiċi ta' Organizzazzjoni u Proċedura Ċivili, kif miżjud bi klawsola 64, minflok il-kliem "għall-konfiska bbażata il-kundanna mhux ibbażata fuq assi" għandhom jidħlu l-kliem "għall-konfiska bbażata fuq nuqqas ta' kundanna ta' assi".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 64 kif imressqa u moqrija mill-Ministru.

L-Emenda "O" għaddiet nem. con.

IĊ-CHAIRPERSON: Il-mistoqsija hija klawsola 64 kif emendata.

Klawsola 64, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 17 (Posposta fil-Laqgħa Nru 37 tal-14 ta' Diċembru 2020)

IĊ-CHAIRPERSON: Rimarki?

"P" Klawsola 17 għandha tiġi sostitwita b'dan li ġej:

"Prosekuzzjoni għandha tinforma lill-Uffiċċju.

Meta persuna tkun mixlija quddiem Qorti ta' Ġuriżdizzjoni Kriminali f'Malta, b'reat rilevanti:

(a) illi għandu dimensjoni ekonomika, finanzjarja, monetarja u/jew pekunjarja;

(b) fejn allegatament jissussisti rikavat mill-kriminalità; jew

(ċ) li hu marbut inseparabbilment ma' dak provdut fil-paragrafu (b),

għandu jkun id-dmir tal-uffiċjal prosekutur li jinforma lill-Uffiċċju, malajr kemm jista' jkun u f'kull każ mhux aktar tard mill-iskadenza ta' ġimgħa (1) minn meta dik il-persuna tkun ġiet akkużata, u biex iżżomm lill-Uffiċċju mgħarraf bil-progress tal-proċeduri kontra tali persuna, partikolarment dwar kull kundanna jew ħelsien u dwar kull appell u r-riżultat tiegħu.".

Sur President, l-iskop tal-klawsola 17, hekk kif se tiġi sostitwita, huwa li jekk il-Pulizija Eżekuttiva jkollha każ li jkun wieħed mir-reati li gradwalment qed jgħaddu għand l-uffiċċju tal-Avukat Ġenerali biex ikun hemm prosekuzzjoni, ikun hemm affjatament u koordinament mad-Direttur tal-Uffiċċju għall-Irkupru tal-Assi biex dan ikun jista' jagħmel ir-rikorsi u t-talbiet li jkun hemm bżonn quddiem il-qorti ta' kompetenza kriminali in konessjoni mal-assi tal-persuna akkużata.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 17 kif imressqa u moqrija mill-Ministru.

L-Emenda "P" għaddiet nem. con.

IĊ-CHAIRPERSON: Il-mistoqsija hija klawsola 17 kif emendata.

Klawsola 17, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 18 (Posposta fil-Laqgħa Nru 37 tal-14 ta' Diċembru 2020)

IĊ-CHAIRPERSON: Rimarki?

EDWARD ZAMMIT LEWIS: Sur President, nipproponi din l-emenda:

"Q" Klawsola 18 għandha tiġi sostitwita b'dan li ġej:

"Prosekuzzjoni biex tikkoordina mal-Uffiċċju għall-ħruġ ta' ordnijiet taħt dan l-Att.

Għandu jkun id-dmir tal-uffiċjal prosekutur f'kull każ fejn persuna tkun ġiet mixlija b'reat rilevanti notifikat lill-Uffiċċju skont kif provdut fl-artikolu 17, li jagħti lill-Uffiċċju l-informazzjoni kollha meħtieġa u li tista' tkun meħtieġa biex jiddetermina jekk dik il-persuna bbenefikatx minn rikavat mill-kriminalità u biex jiddetermina jekk hemmx bżonn li tittieħed xi miżura taħt dan l-Att fir-rigward ta' dik il-persuna jew il-proprjetà tagħha.".

Sur President, bħal fil-klawsola preċedenti, hawnhekk qed ngħidu li jekk hemm bżonn joħorġu xi ordnijiet ulterjuri, jew jibdew joħorġu ordnijiet kontra l-persuna akkużata, għandu jkun hemm koordinazzjoni mad-Direttur tal-Uffiċċju għall-Irkupru tal-Assi biex dan ikun jista' jaqdi dmiru bl-aktar mod effikaċi possibbli.

Grazzi.

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għall-klawsola 18 kif imressqa u moqrija mill-Ministru.

L-Emenda "Q" għaddiet nem. con.

IĊ-CHAIRPERSON: Il-mistoqsija hija klawsola 18 kif emendata.

Klawsola 18, kif emendata, għaddiet nem. con. u ġiet ordnata ssir parti mill-Abbozz ta' Liġi.

Klawsola 1 għaddiet nem. con. u ġiet ordnata ssir parti mill-Abbozz ta' Liġi.

IĊ-CHAIRPERSON: Il-Ministru.

"R" Fit-Titolu, minflok il-kliem "għall-konfiska bbażata fuq il-kundanna mhux ibbażata fuq kundanna" għandhom jidħlu l-kliem "għall-konfiska bbażata fuq nuqqas ta' kundanna".

"R" In the Maltese version of the Title, for the words "għall-konfiska bbażata fuq il-kundanna mhux ibbażata fuq kundanna" there shall be substituted the words "għall-konfiska bbażata fuq nuqqas ta' kundanna".

IĊ-CHAIRPERSON: Grazzi.

(Onor. Membri: No) Il-mistoqsija hija l-emenda għat-Titolu kif imressqa u moqrija mill-Ministru.

L-Emenda "R" għaddiet nem. con.

IĊ-CHAIRPERSON: Il-mistoqsija hija t-Titolu kif emendat.

It-Titolu, kif emendat, għadda nem. con. u kien ordnat isir parti mill-Abbozz ta' Liġi.

IĊ-CHAIRPERSON: Il-Ministru.

EDWARD ZAMMIT LEWIS: Sur President, nirringrazzjak u nirringrazzja lill-Onor.

Membri li kienu preżenti għal-laqgħat ta' dan il-Kumitat dwar din il-liġi li lil hinn mill-klawsoli, hija breakthrough fid-dritt tagħna.

Din il-liġi tintroduċi għall-ewwel darba konċetti importanti fil-ġlieda li ma tispiċċa qatt kontra l-kriminalità l-aktar organizzata.

Għaldaqstant nirringrazzja lill-Oppożizzjoni tal-koperazzjoni li wriet biex ikollna Abbozz ta' Liġi ferm aħjar, u nirringrazzja b'mod partikolari lill-Onor.

Jason Azzopardi u lill-Onor.

Claudio Grech għall-koperazzjoni tagħhom.

Nirringrazzja wkoll lill-Onor.

Stefan Zrinzo Azzopardi u lill-Onor.

Deo Debattista ta' dan ix-xogħol.

Finalment nirringrazzja lill-Avukat tal-Istat u lill-assistent tiegħu, lill-istaff tiegħek u lill-persuni mill-Ministeru li ħadmu fuq din il-liġi.

Fiċ-ċirkostanzi rnexxielna noħorġu b'Abbozz ta' Liġi aħjar milli bdejna bih.

Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru għall-Ġustizzja, l-Ugwaljanza u l-Governanza l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jipprovdi għall-identifikazzjoni, it-traċċar, l-iffriżar u l-konfiska tar-rikavat mill-kriminalità, inkluż proprjetà li tiġi minn money laundering, dħul u benefiċċji oħra li ġejjin minn rikavat miżmuma minn akkużati kriminali, proprjetà li hija r-rikavat ta', jew li ntużat fi, jew intenzjonata jew allokata għall-użu ta' finanzjar ta' terroriżmu, atti terroristiċi jew organizzazzjonijiet terroristiċi, għat-twaqqif tal-Uffiċċju għall-Irkupru tal-Assi bħala korp, indipendenti mill-Gvern, għall-iskop imsemmi, għall-konfiska bbażata fuq nuqqas ta' kundanna ta' rikavat mill-kriminalità u kwistjonijiet oħra konsegwenzjali jew anċillari għalihom" għadda mill-Kumitat b'emendi.

Fis-6.40 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat aġġorna.

Proceedings, agenda, minutes and transcripts of the parliamentary committees kuna


KUMITATI TAL-KAMRA TAD-DEPUTATI

KUMITAT PERMANENTI DWAR IL-KONTIJIET PUBBLIĊI

AVVIŻ

Laqgħa Nru 73

L-Erbgħa, 13 ta' Jannar, 2021 fis-2:00 p.m.

L-Onor.

Beppe Fenech Adami, President tal-Kumitat dwar il-Kontijiet Pubbliċi, javża li l-Kumitat se jiltaqa' nhar l-Erbgħa, 13 ta' Jannar, 2021 fis-2:00 p.m. fil-Kamra tal-Kumitati fil-Parlament b'din l-aġenda:-

Konferma tal-Minuti; u

Kontinwazzjoni tal-eżami tar-Rapport tal-Awditur Generali intitolat "An Investigation of Matters Relating to the Contracts awarded to Electrogas Malta Ltd. by Enemalta Corporation" – Preżentazzjoni ġenerali mill-Awditur Ġenerali dwar ir-rapport u l-konklużjonijiet tiegħu.

6 ta' Jannar 2021 SKRIVAN TAL-KAMRA

Proceedings, agenda, minutes and transcripts of the parliamentary committees kon